מאיפה הגיע השם "חנוכה"?
א] בדרך הפשט - בימים אלו עשו את חנוכת בית המקדש, כי טיהרוהו מהטומאה שטימאו אותו היוונים, ו"חנוכה" היינו חנוכת המזבח ובית המקדש.
ב] בדרך הדרש - משמעות המילה "חנוכה" היא: "חנו - כה", כלומר שביום כ"ה בכסלו חנו (- זכו למנוחה) מאויביהם.
ויש לציין שלא נקרא החג "נצחו-כה"=ניצחו בכ"ה, לומר לך שעם ישראל לא צריך לחפש ניצחונות, אלא לחפש מנוחה מהאוייבים, כדי שיוכל לשבת בארץ בשלווה לעסוק בתורה ובמצוותיה!
ג] בדרך הרמז - יש המסבירים ש"חנוכה" ראשי תיבות ח' נרות והלכה כבית הלל.
עוד יש לציין שידוע כי בפרשת מסעי נזכר מ"ב מסעות שעם ישראל עשה, ואמרו דורשי רשומות כי מסעות אלו הם כנגד כל המסעות שעם ישראל עבר לדורותיו. ומדהים לראות כי המסע העשרים וחמש (כ"ה) נקרא "חשמונה", דהיינו הנס שהיה לחשמונאים בזמן מתתיהו כהן גדול והיוונים - בכ"ה בכסליו!
ועוד יש לציין כי המילה העשרים וחמש בתורה היא "אור" (ראה בפרשת בראשית), לומר לך שבכל שנה בכ"ה בכסליו מתגלה אותו אור גדול!